La Junta d'Expurgació de la Documentació Judicial de Catalunya és un element fonamental de la gestió dels arxius i la documentació judicial a Catalunya, atès que determina si cal conservar o eliminar la documentació mitjançant un procés d'avaluació i tria en què s'analitzen i ponderen els valors jurídic, informatiu o cultural que pugui tenir.
L'octubre de 2006 el Departament de Justícia va crear la Junta d'Expurgació de la Documentació Judicial de Catalunya, mitjançant l' Ordre 552/2006, de 30 d'octubre i d'acord amb el Reial decret, del Ministeri de Justícia, 937/2003, de 18 de juliol, de modernització dels arxius judicials.
La Junta d'Expurgació de la Documentació Judicial de Catalunya és un òrgan col·legiat de naturalesa administrativa format per personal de l'Administració de justícia i de la Generalitat de Catalunya.
És presidida per un magistrat i també en formen part un fiscal, un secretari judicial, tres tècnics del Departament de Justícia i un tècnic del Departament de Cultura.
La Junta rep de les persones responsables dels arxius judicials de gestió, centrals o territorials les relacions d'expedients dels quals hagi finalitzat l'execució o se n'hagi declarat la prescripció o la caducitat; les examina i en decideix la ulterior destinació.
És l'òrgan que s'encarrega que es destrueixin físicament els expedients o en disposa la transferència a la Direcció General d'Arxius, Biblioteques, Museus i Patrimoni del Departament de Cultura, quan es considera que tenen valor cultural, social o històric suficient per conservar-los, d'acord amb l'informe vinculant de la Comissió Nacional d'Accés, Avaluació i Tria de la Documentació, adscrita al Departament de Cultura.
La Junta pot delegar en un grup de treball l'elaboració de la proposta d'avaluació i accés als expedients o documents judicials.
Els grups de treball han d'estar integrats com a mínim per un jutge o magistrat; un fiscal; un secretari judicial; un tècnic del cos de titulació superior, arxivística, de la Generalitat; un tècnic del cos de titulació superior, arxivística, de la Generalitat especialista en arxius judicials, i un tècnic superior.
El desembre del 2008 es va crear un grup de treball a la demarcació de Girona, que va treballar i elaborar les propostes d'avaluació i accés corresponents a tres sèries o tipologies documentals: els expedients de judicis de faltes, el registre d'executòries de judicis de faltes i el registre de judicis de faltes.
Aquestes propostes d'avaluació i accés les va revisar i aprovar la Junta.
Les taules d'avaluació i accés són els instruments que recullen les pautes d'avaluació i accés d'una mateixa sèrie o tipologia documental, segons les característiques, i en determinen l'eliminació, total o parcial, o la conservació permanent.
Les taules d'avaluació i accés permeten l'avaluació sistemàtica de la documentació, atès que s'apliquen a tots els expedients de la mateixa sèrie o tipologia documental.
Les taules d'avaluació i accés de cada sèrie o tipologia documental s'han de fonamentar amb una proposta d'avaluació i accés elaborada per la Junta o per un grup de treball designat per aquesta, i s'han d'aprovar mitjançant un informe de caràcter vinculant de la Comissió Nacional d'Accés, Avaluació i Tria de la Documentació.
Des que es va crear, la Junta ha presentat tres propostes d'avaluació i accés a la Comissió Nacional d'Accés, Avaluació i Tria de la Documentació, les quals s'han publicat al DOGC.
Les propostes, que es poden consultar des de la base de dades Taules d'avaluació documental (cal seleccionar Administració de justícia a Organisme ), són:
A partir de les propostes d'avaluació i accés i de les taules aprovades corresponents es determinen les pautes de conservació o eliminació que cal aplicar a les relacions d'expedients de la mateixa sèrie o tipologia documental que, des dels òrgans judicials, es trameten a la Junta d'Expurgació de la Documentació Judicial de Catalunya.
Els acords sobre l'eliminació i la conservació de la documentació aprovats per la Junta s'han de publicar al DOGC i en un dels diaris de major difusió.
A partir de la data de publicació, les persones que hi tinguin un interès legítim i vulguin recuperar els documents que van aportar al procés o obtenir algun certificat, tenen dos mesos per adreçar la sol·licitud a la Junta d'Expurgació de la Documentació Judicial de Catalunya.
Un cop passat aquest termini, perdran el dret a fer qualsevol reclamació.
Al DOGC s'han publicat els anuncis referents als acords de la Junta d'Expurgació sobre l'avaluació, tria i eliminació següents: